Aleksandrs Kočetkovs
Aleksandrs Kočetkovs (krievu: Александр Сергеевич Кочетков; dzimis 1900. gada 12. maijā, miris 1953. gada 1. maijā) bija krievu dzejnieks un tulkotājs. Vairums viņa darbu tika publicēti pēc nāves. Studēja Maskavas Universitātes filoloģijas fakultātē. Jaunības gados sāka rakstīt dzeju, 17 gadu vecumā kļuva par dzejnieces Veras Merkurjevas mācekli, vēlāk iepazinies ar dzejnieku Vjačeslavu Ivanovu. Vienīgā viņa publikācija dzīves laikā notika 1926. gadā almanahā Золотая зурна. Rakstīja lugas, kas arī tika publicētas pēc nāves. Kočetkova populārākais darbs ir dzejolis Баллада о прокуренном вагоне, uzrakstīts 1932., bet pirmoreiz publicēts tikai 1966. gadā. Dzejolis skanēja Eldara Rjazanova filmā "Likteņa ironija jeb Vieglu garu!". Tulkojis no vācu, franču, ungāru persiešu, gruzīnu, igauņu un lietuviešu valodas. Tulkojumu vidū ir Bruno Franka, Hāfeza, Anvari, Hidaša Antala, Frīdriha Šillera, Pjēra Korneija, Žana Rasina un citu autoru darbi.